Komisijos sprendimas,
1999 m. rugpjūčio 13 d.
patvirtinantis įsipareigojimus, pasiūlytus dėl antidempingo tyrimo, susijusio su plieninių vielinių lynų ir kabelių, kurių kilmės šalys yra Kinijos Liaudies Respublika, Vengrija, Indija, Korėjos Respublika, Meksika, Lenkija, Pietų Afrika ir Ukraina, importu
(pranešta dokumentu Nr. C(1999) 270)
(1999/572/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1] su pakeitimais, padarytais Reglamentu (EB) Nr. 905/98 [2], ypač į jo 8 straipsnio 1 dalį,
pasikonsultavusi su Patariamuoju komitetu,
kadangi:
(1) Reglamentu (EB) Nr. 362/99 [3] Komisija nustatė laikinuosius antidempingo muitus plieninių lynų ir kabelių, kurių kilmės šalys yra Kinijos Liaudies Respublika, Vengrija, Indija, Meksika, Lenkija, Pietų Afrika ir Ukraina, importui į Bendriją ir patvirtino tam tikrų Lenkijos ir Vengrijos eksportuojančių gamintojų pasiūlytus įsipareigojimus dėl kainų.
(2) Komisija, nustačiusi laikinąsias antidempingo priemones laikydamasi Reglamento 384/96 (toliau - Pagrindinis Reglamentas) 8 straipsnio 6 dalies, toliau tęsė dempingo, žalos ir Bendrijos intereso tyrimą. Galutinės tyrimo išvados ir rezultatai pateikti 1999 m. rugpjūčio 12 d. Tarybos reglamente (EB) Nr. 1796/1999 dėl galutinio antidempingo muito nustatymo ir nustatyto laikino antidempingo muito galutinio surinkimo už plieninių lynų ir kabelių, kurių kilmės šalys yra Kinijos Liaudies Respublika, Vengrija, Indija, Meksika, Lenkija, Pietų Afrika ir Ukraina, importą ir antidempingo tyrimo dėl Korėjos Respublikos kilmės produktų importo nutraukimo [4].
(3) Tyrimas patvirtino išankstines išvadas, kad dempingo sąlygomis importuoti Kinijos Liaudies Respublikos, Vengrijos, Indijos, Meksikos, Lenkijos, Pietų Afrikos ir Ukrainos kilmės produktai padarė žalos.
(4) Nustačius laikinąsias antidempingo priemones, vienas Indijos eksportuojantis gamintojas, Meksikos ir Pietų Afrikos eksportuojantys gamintojai ir Ukrainos eksportuojantis gamintojas kartu su Ukrainos valdžios institucijomis taip pat pasiūlė įsipareigojimus dėl kainų laikantis Pagrindinio Reglamento 8 straipsnio 1 dalies.
(5) Šių įsipareigojimų sąlygos, ypač jose nurodytos mažiausios pardavimų eksportui į Bendriją kainos garantuoja, kad žalingas dempingo poveikis, nustatytas atliekant šį antidempingo tyrimą, bus pašalintas.
(6) Be to, kadangi eksportuojantys gamintojai ir Ukrainos valdžios institucijos įsipareigojo reguliariai teikti Komisijai išsamią informaciją apie pardavimus, nesudaryti tiesioginių arba netiesioginių kompensacinių susitarimų su savo pirkėjais Bendrijoje, buvo nuspręsta, kad Komisija gali veiksmingai kontroliuoti, kad būtų laikomasi įsipareigojimų.
(7) Ukrainos eksportuojančio gamintojo pasiūlytuose įsipareigojimuose numatyta, kad Ukrainos Vyriausybė nustatys eksporto licencijų išdavimo sistemą, kurią taikys per visą įsipareigojimų galiojimo laiką ir kuri užtikrins, kad importuojant į ES visus produktus, kurių atžvilgiu prisiimti įsipareigojimai, bus laikomasi tų įsipareigojimų sąlygų.
(8) Atsižvelgus į tai, kas minėta pirmiau, įsipareigojimai, kuriuos pasiūlė vienas Indijos eksportuojantis gamintojas, Meksikos ir Pietų Afrikos eksportuojantys gamintojai bei Ukrainos eksportuojantis gamintojas, laikomi priimtinais ir todėl tyrimas, liečiantis šiuos eksportuojančius gamintojus gali būti nutrauktas.
(9) Jeigu įsipareigojimas būtų pažeistas arba atšauktas, pagal Pagrindinio reglamento 8 straipsnio 9 ir 10 dalis gali būti nustatytas galutinis antidempingo muitas,
PRIĖMĖ ŠĮ SPRENDIMĄ:
1 straipsnis
1. Įsipareigojimai, pasiūlyti toliau minimų gamintojų, remiantis antidempingo tyrimu dėl plieninių lynų ir kabelių, kurių kilmės šalys yra Kinijos Liaudies Respublika, Vengrija, Indija, Meksika, Lenkija, Pietų Afrika ir Ukraina, importo, patvirtinami.
Šalis | Gamintojas | TARIC papildomas kodas |
Meksika | Aceros Camesa SA Margerita Maza de Juárez Nr. 154 Col. Nueva Ind. Vallejo México D.F. C.P. 07700 Mexico | A022 |
Pietų Afrika | Haggle Lower Germiston Road Jupiter PO box 40072 Cleveland South Africa | A023 |
Indija | Usha Martin Industries & Usha Beltron Ltd, Shakespeare Sarani Calcutta-700 071 India | A024 |
Ukraina | Joint Stock Company Silur 343700 Khartsyzsk Donetsk Region Ukraine | A025 |
2. Tyrimas, susijęs su šio straipsnio 1 dalyje nurodytu antidempingo tyrimu, toje dalyje išvardintų šalių atžvilgiu nutraukiamas.
Priimta Briuselyje, 1999 m. rugpjūčio 13 d.